RESOLUTION VEDTAGET AF RÅDET OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET af 20. juli 1998 om udløbet af traktaten om oprettelse af Det Europæiske Kul- og Stålfællesskab (98/C 247/04)

RÅDET FOR DEN EUROPÆISKE UNION OG REPRÆSENTANTERNE FOR REGERINGERNE FOR MEDLEMSSTATERNE I DE EUROPÆISKE FÆLLESSKABER, FORSAMLET I RÅDET -

DER HENVISER TIL

- Det Europæiske Råds resolution om vækst og beskæftigelse vedtaget den 16.-17. juni 1997 i Amsterdam, hvori Kommissionen opfordres til at fremsætte passende forslag for at sikre, at provenuet fra resterende reserver ved udløbet af traktaten om oprettelse af Det Europæiske Kul- og Stålfællesskab, i det følgende benævnt EKSF-traktaten, i 2002 anvendes til en forskningsfond til sektorer, der er knyttet til kul- og stålindustrien

- Kommissionens meddelelse af 10. oktober 1997 med titlen »EKSF-traktatens udløb - finansiel virksomhed« -

1. NOTERER SIG,

a) at det er vigtigt at anerkende de gode resultater, som den EKSF-finansierende forskning har ført til, og det bidrag, som denne forskning har ydet til forbedringen af konkurrenceevnen og de sociale vilkår i kul- og stålindustrien

b) at den generelle linje i Kommissionens meddelelse af 10. oktober 1997 er i overensstemmelse med de retningslinjer, som Det Europæiske Råd fastlagde i ovennævnte resolution

c) at denne generelle linje er i overensstemmelse med udtalelser fra Europa-Parlamentet og Det Rådgivende Udvalg for EKSF samt fra kul- og stålindustrien, der via sine afgiftsbetalinger har ydet et betydeligt bidrag til EKSF's formue.

2. NOTERER SIG for så vidt angår ejendomsretten til EKSF's aktiver og passiver,

a) at ejendomsretten til disse aktiver og passiver overgår til medlemsstaterne ved EKSF-traktatens udløb i overensstemmelse med folkerettens principper, medmindre medlemsstaterne beslutter andet i fællesskab

b) at beslutningen om ejendomsretten til aktiver og passiver skal være forenelig med det formål, der blev aftalt af Det Europæiske Råd i Amsterdam, om at anvende indtægter fra udestående fordringer til oprettelse af en forskningsfond for sektorer, som har forbindelse til kul- og stålindustrien

c) gennemførelsen af konklusionerne fra Det Europæiske Råd i Amsterdam kræver videre overvejelser, navnlig med hensyn til den praktiske gennemførlighed af ordningerne og de retlige midler, hvormed de kan iværksættes, samt de praktiske følger heraf. Disse spørgsmål bør undersøges nærmere af Rådet, Kommissionen og medlemsstaterne.

3. FINDER for så vidt angår forvaltningen af EKSF's formue,

a) at det af hensyn til adskillelsen i forhold til andre fællesskabsmidler er vigtigt at sikre EKSF's formue som »EKSF under afvikling«

b) at midlerne fra EKSF under afvikling bør forblive adskilte fra andre fællesskabsmidler til de formål, som medlemsstaterne er enige om, også når alle udestående finansielle transaktioner er afsluttet, og alle eventualiteter er tilstrækkeligt dækket

c) at forvaltningen af formuen bør overlades til de resterende Fællesskaber repræsenteret ved Kommissionen. Dette vil gøre det muligt at fortsætte forvaltningen af de budgetmæssige og finansielle transaktioner, som ikke er afsluttet i 2002

d) at ændringer af det formål, som formuen er afsat til, skal besluttes enstemmigt af medlemsstaterne

e) at formuen, hvis den skal sikres på lang sigt, bør forvaltes på grundlag af flerårige finansielle retningslinjer, som foreslås af Kommissionen og vedtages af Rådet. Forvaltningen af den let tilgængelige formue bør tage sigte på det højst mulige afkast, der på sikker måde kan opnås

f) at Kommissionen af hensyn til gennemsigtigheden bør vedtage årlige finansielle beretninger, der godkendes af Revisionsretten og derefter sendes til Rådet.

4. FINDER ENDVIDERE i forbindelse med forskningsmidlernes anvendelse,

a) at indtægter fra EKSF's formue bør være »formålsbestemte« indtægter på De Europæiske Fællesskabers almindelige budget, som skal forvaltes af Kommissionen. Disse indtægter bør anvendes til et forskningsprogram for sektorer, som er knyttet til kul- og stålindustrien, efter retningslinjerne i de forslag til videnskabeligt og teknisk indhold, der er indeholdt i Kommissionens meddelelse af 10. oktober 1997, herunder muligheden for at udvide det nuværende program til anvendt forskning. Yderligere ændringer i indtægternes anvendelse skal besluttes enstemmigt af medlemsstaterne

b) at forskningsprogrammet, for at forskningen kan få størst mulig indvirkning på denne industris konkurrenceevne, bør forvaltes efter retningslinjer, der svarer til dem, der gælder for det eksisterende forskningsprogram, og på grundlag af flerårige forskningsretningslinjer, som foreslås af Kommissionen og vedtages af Rådet i nært samråd med industrien

c) at disse retningslinjer bør udvikle det nuværende EKSF-finansierede forskningsprogram yderligere ved at gøre programmet meget målrettet og lade det supplere programmerne under Fællesskabets rammeprogram. De bør tage hensyn til målsætningen om at styrke konkurrenceevne, vækst og beskæftigelse. Det bør fremgå klart af retningslinjerne, hvordan industrieksperter skal involveres både i afgørelserne om den fremtidige forskning og i overvågningen af projekterne

d) at de eksisterende procedurer for vedtagelse af de enkelte forskningsprojekter bør overholdes for at sikre en effektiv årlig fordeling af midlerne, dvs. at Kommissionens afgørelser bør træffes med Rådets samtykke og i samråd med de berørte sektorer

e) at det er vigtigt, at der foretages en fuldstændig evaluering af forskningen ved afslutningen af de projekter, der finansieres i hver enkelt periode, som er omfattet af de flerårige retningslinjer. Det bør i forbindelse med evalueringen især undersøges, hvad de berørte sektorer har fået ud af forskningen. Det er også vigtigt, at foreløbige forskningsresultater meddeles medlemsstaterne inden udløbet af de enkelte retningslinjer, således at de kan danne grundlag for fremtidige beslutninger.

5. OPFORDRER Kommissionen til i samråd med de berørte parter inden næste samling i Rådet at fremkomme med et bidrag til de undersøgelser, der er nævnt i punkt 2, litra c), som redegør for konsekvenserne af en mulig løsning.

6. OPFORDRER Kommissionen til i denne forbindelse at overveje,

- hvordan nye medlemsstater kan tilslutte sig ordningerne, som er oprettet for at gennemføre konklusionerne fra Det Europæiske Råd i Amsterdam, efter at have ydet et passende bidrag

- hvordan man skal beregne fordelingen af midlerne på henholdsvis kulrelateret forskning og stålrelateret forskning. Denne fordeling bør i første omgang bygge på det finansielle bidrag, som de to industrier hver især har ydet, med mulighed for en senere revision.

7. OPFORDRER Kommissionen til, når situtationen tilsiger det, i god tid at fremsætte forslag på andre områder, som er berørt af EKSF-traktatens udløb, og giver for deres vedkommende tilsagn om at træffe alle de foranstaltninger, der er nødvendige som følge af